DILONGI YA 22
Inki Ke Salamaka na Biro ya Filiale?
Bampangi ya mabuta ya Betele ke salaka na badepartema mingi; bo ke talaka kisalu ya kusamuna na insi mosi to na bansi mingi. Bo lenda sala na bimvuka ya bambaludi, na kuniema bazulunalu, kukangisa mikanda, na badepot ya mikanda mpi ke tindaka yo na mabundu, kusala mikanda ya kuwidikila to bavideo, to ke salaka bisalu ya nkaka.
Komite ya Filiale ke twadisaka bisalu. Nto-Kimvuka ke pesaka mukumba ya kutwadisa kisalu ya konso biro ya filiale na Komite ya Filiale, yina ke salamaka na bankuluntu tatu to mingi ya me fwana. Komite yina ke zabisaka Nto-Kimvuka mutindu kisalu ya kusamuna ke yela na konso insi yina bo ke tala mpi konso diambu yina lenda basika. Barapore yina ke sadisaka Nto-Kimvuka na kuzaba masolo yina bo ta tubila na mikanda na beto ya ke kwisa, na balukutakanu ya dibundu mpi ya nene. Bo ke tindaka mbala na mbala mimonisi ya Nto-Kimvuka na kwenda kutala bafiliale mpi kupesa Bakomite ya Filiale lutwadisu na mutindu bo fwete lungisa mikumba na bo. (Bingana 11:14) Bo ke yidikaka lukutakanu mosi ya sipesiali; na lukutakanu yina, mumonisi ya babiro ya nene ke salaka diskure sambu na kupesa bampangi ya teritware yina kikesa.
Bo ke sadisaka mabundu. Bampangi-babakala ya nkaka na biro ya filiale kele ti mukumba ya kundima mabundu ya mpa yina me salama. Bo ke talaka mpi kisalu ya bapasudi-nzila, ya bamisionere, mpi ya bankengi ya nziunga yina ke salaka na teritware na bo. Bo ke yidikaka balukutakanu ya nene mpi ya distrike, ke twadisaka kisalu ya kutunga Banzo ya Kimfumu ya mpa, mpi ke zikisaka nde mabundu me baka mikanda sambu na kulungisa bampusa na bo. Mambu yonso ya bo ke salaka na biro ya filiale ke sadisaka sambu na kusala mbote-mbote kisalu ya kusamuna.
Inki mutindu Bakomite ya Filiale ke sadisaka Nto-Kimvuka?
Inki ke salamaka na biro ya filiale?
kon_Latn kon_Latn kon_Latn kon_Latn kon_Latn kon_Latn kon_Latn